**Hidrometeorológiai helyzet alakulása:**

Általában erősen felhős vagy borult lesz az ég, csak helyenként lehet kevés napsütés. Délelőtt még inkább csak a Dunántúlon, majd másutt is egyre többfelé ered el az eső, illetve a főváros térségében átmeneti jelleggel, az Északi-középhegység vidékén pedig tartósan is havazás valószínű. A többfelé élénk déli, délkeleti szelet a Kisalföldön és a Dél-Alföldön erős, olykor viharos lökések kísérik. A hét közepén jobbára borult lesz az ég, előtte, utána szakadozottabb lesz a felhőzet. Több alkalommal, többfelé várható eső, az időszak végén nyugaton, északon hó is lehet. Jelentős mennyiségű csapadék (legalább napi 5 mm) az ország területének 80 százalékán valószínű.

**Árvízi helyzetértékelés**

A **Tisza** vízrendszer folyóinál többnyire apadás tapasztalható, azonban egyes helyeken még áradó a tendencia. A Tiszán folytatódik az árhullám levonulása. A folyó felső szakasza Tiszabecs és Dombrád között apad. Záhonynál ma 6:00-kor 418 cm (I. fok 500 cm) a vízállás, apadó ágban. Dombrádtól lefelé még árad a folyó. Ma 6:00-kor Dombrádnál 569 cm (I. fok 550 cm), Tiszabercelnél 645 cm (I. fok 600 cm) a vízállás, további kisebb áradás várható.

A mellékfolyók közül a **Túr folyó** apad, Túrterebesnél ma 6:00-kor 402 cm (II. fok 420 cm) volt a vízállás. A hazai szakaszon már Sonkádnál is - tegnap 2:00 és 4:00 óra között - 433 cm-rel (II. fok 400 cm) tetőzött a folyó, azóta folytatódik az apadás. Ma reggel Garbolcnál 371 cm (II. fok 400 cm), Sonkádnál 395 cm volt a vízállás.

A **Kraszna folyón** folytatódik a lassú apadás. Ágerdőmajornál ma 6:00-kor 508 cm (I. fok 470 cm) volt a vízállás, tetőzés közelében van a vízszint, azonban a romániai szivattyúzások hatására kismértékű áradás előfordulhat. Kocsordnál még árad a folyó, ma 6:00-kor 440 cm (I. fok 450 cm) volt a vízállás.

A **Lónyay főcsatorna** vízállása ma 6:00-kor Kótajnál 671 cm (I. fok 650 cm) volt.

A **Bodrog** Felsőbereckinél (596 cm) és Sárospataknál (551 cm – I. fok 500 cm) egyaránt tetőzés közeli állapotban van.

A **Sajó** vízállása Sajópüspökinél ma reggel 179 cm (I. fok 200 cm) volt.

A következő két napban várható fagypont körüli középhőmérsékletek miatt a Sajó felvidéki területeire jelzett csapadék várhatóan vegyes halmazállapotú lesz. Az Országos Vízjelző szolgálat ma reggeli számításai szerint Sajópüspökinél ma estétől várható a vízszintemelkedés megindulása, de a kialakuló árhullám szintje mintegy fél méterrel elmarad a korábbiaktól és várhatóan a II. fokú szint alatt tetőzik majd. A Hernádon az előrejelzett időszak alatt a vízszintel várhatóan csak megközelítik az I. fokú szintet.

A **Fekete-Körös** Antnál az elmúlt 24 órában 72 cm-t apadt, ma reggel 615 cm (II. fok 600 cm) volt a vízállás.

A **Fehér-Körös** Gyulánál az elmúlt 24 órában 91 cm-t áradt, ma reggel 434 cm (II. fok 450 cm) volt a vízállás.

A **Kettős-Körös** Békésnél az elmúlt 24 órában 68 cm-t áradt, ma reggel 646 cm (II. fok 650 cm) volt a vízállás.

**Jelenleg 842,7 km töltésen van árvízvédelmi készültség az országban, ebből 806,4 km I. fokú (Túr, Kraszna, Lónyay-főcsatorna, Bodrog, Takta, Fehér-, Kettős-Körös és a Tisza egyes szakaszain, valamint azokon a töltésszakaszokon, ahol az előző, lefutott árhullám utáni helyreállítási munkák folynak), 36,3 km II. fokú (Fekete-Körös).**

**Belvízvédelmi helyzet**

Magyarország síkvidéki területein az elmúlt 6 napban 20-25 mm csapadék hullott, kezdetben eső, majd hó formájában. A csapadékos időjárás hatására további védelmi szakaszokon kellett készültséget elrendelni, a felső talajrétegek változatlanul telítettek, a belvízlevezető csatornákban a vízszintek magasak.

A belvízi elöntés nagysága országosan **18 700** **ha (**Fertő-Hanság, Kis-Balaton menti területek, Bodrogzug, Szabolcs-Szatmár-Bereg megye). Az Alföld középső és keleti tájait 5-10 cm-es, a többi síkvidéki területet 0-2 cm-es hó borítja, az elöntött terület nagyságának pontosabb felmérése csak a hó elolvadása után lehetséges.

Jelenleg az országban 9 vízügyi igazgatóság területén, **15 szakaszon I. fokú és 11 szakaszon II. fokú belvízvédelmi készültség van érvényben.**

A hétvégén az időjárás miatt a belvízvédelmi szivattyútelepek megközelítése, valamint az áramkimaradások miatt az üzemeltetés rendkívüli nehézségeket okozott, a vízügyi igazgatóságoktól jelentős erőfeszítéseket igényelt a megfelelő védekezés biztosítása.

Az elkövetkező 6 napban az előrejelzések szerint 25-30 mm közötti csapadék várható, **a hó elolvadása és a csapadék miatt az elöntött területek nagysága emelkedni fog.**